CELEX: 62006CJ0135
Appell
Remunerazzjoni
Benefiċċju għat-tfal dipendenti
Tnaqqis mill-ammont ta’ benefiċċju ta’ l-istess natura mħallas minn sorsi oħra
Kompetenza assoluta
Kawżi ta’ natura pekunjarja

1.
Uffiċjali – Appell – Rikors ippreżentat kontra deċiżjoni konfermattiva – Ammissibbiltà fin-nuqqas ta’ dekadenza għall-kontestazzjoni
tad-deċiżjoni konfermattiva
(Regolamenti tal-Persunal, Artikoli 90 u 91)
2.
Uffiċjali – Appell – Ġurisdizzjoni sħiħa  – Kwistjonijiet ta’ natura pekunjarja skond l-Artikolu 91(1) tar-Regolamenti tal-Persunal
– Kunċett
(Regolamenti tal-Persunal, Artikoli 91(1))
3.
Uffiċjali – Remunerazzjoni – Allowances tal-familja – Allowance doppja għat-tfal dipendenti
(Regolamenti tal-Persunal, Artikolu 67(2) u (3))
1.
Appell minn deċiżjoni konfermattiva huwa inammissibbli biss jekk id-deċiżjoni konfermattiva tkun saret definittiva fir-rigward
tal-persuna interessata, sakemm ma tkunx is-suġġett ta’ appell kontenzjuż ippreżentat fit-terminu stabbilit. Fil-każ kuntrarju,
din il-persuna jkollha d-dritt li tikkontesta kemm id-deċiżjoni konfermattiva, jew id-deċiżjoni ta’ konferma, jew iż-żewġ
deċiżjonijiet flimkien.
Barra minn hekk, ikun kontra l-amministrazzjoni tajba tal-ġustizzja li rikorrent jiġi obbligat jippreżenta appell ġdid quddiem
il-Qorti tal-Prim’Istanza kontra deċiżjoni li tirrigwarda l-istess kwistjoni bħal deċiżjoni preċedenti. B’hekk, talba intiża
għall-annullament ta’ din id-deċiżjoni ġdida mressqa fl-istadju tar-replika hija ammissibbli.
2.
Il-“kwistjonijiet ta’ natura pekunjarja”, skond l-Artikolu 91(1) tar-Regolamenti tal-Persunal, huma mhux biss l-azzjonijiet
għal responsabbiltà magħmula mill-uffiċjali kontra Istituzzjoni, iżda wkoll dawk l-azzjonijiet kollha li huma intiżi għall-ħlas
min-naħa ta’ Istituzzjoni lil uffiċjal, ta’ somma li dan iqis li hija dovuta lilu skond ir-Regolamenti tal-Persunal jew skond
att ieħor li jirregola r-relazzjonijiet ta’ xogħol tagħhom.
Minn dan jirriżulta li t-talba ta’ l-uffiċjal intiża sabiex l-Istituzzjoni konċernata tħallsu s-somom li, skond huwa, ġew
imnaqqsa b’mod mhux korrett mill-paga tiegħu, flimkien ma’ l-imgħax bir-rata legali, tikkostitwixxi kwistjoni ta’ natura pekunjarja
skond l-Artikolu 91(1) tar-Regolamenti tal-Persunal.
Il-ġurisdizzjoni sħiħa mogħtija lill-qorti Komunitarja mill-Artikolu 91(1) tar-Regolamenti tal-Persunal tagħtiha l-missjoni
li tagħti soluzzjoni sħiħa lill-kawżi li jitressqu quddiemha, jiġifieri li tiddeċiedi fuq id-drittijiet u l-obbligi kollha
ta’ l-uffiċjal, ħlief li tirrinvija lill-Istituzzjoni in kwistjoni, u taħt l-istħarriġ tagħha, l-eżekuzzjoni ta’ tali parti
tas-sentenza fil-kundizzjonijiet preċiżi li tistabbilixxi l-Qorti.
B’hekk, il-qorti Komunitarja għandha kompetenza tiddeċiedi, jekk ikun il-każ, kontra Istituzzjoni, dwar kundanna ta’ ħlas
ta’ somma li r-rikorrent għandu dritt għaliha skond ir-Regolamenti tal-Persunal jew skond att ġuridiku ieħor.
3.
L-Artikolu 67(2) tar-Regolamenti tal-Persunal għandu jiġi interpretat fis-sens li huma biss dawk l-allowances paragunabbli
u li għandhom l-istess għan bħall-allowances tal-familja tar-Regolament tal-Persunal li huma ta’ l-istess natura, skond din
id-dispożizzjoni.
Skond l-Artikolu 67(3) tar-Regolamenti tal-Persunal, l-allowance għat-tfal dipendenti tista’ tiġi rduppjata meta t-tifel ikollu
diżabbiltà mentali jew fiżika u meta din is-sitwazzjoni toħloq spejjeż kbar għall-uffiċjal. Minn dan jirriżulta li allowance
paragunabbli tista’ biss titnaqqas minn dik il-parti ta’ l-allowance għat-tfal dipendenti li tiżdied, minħabba l-irduppjar,
ma’ dik li l-uffiċjal għandu f’kull każ jibbenifika minnha.
L-allowance speċjali Lussemburgiża għall-persuni b’diżabbiltà hija b’mod ċar differenti mill-allowance skond ir-Regolamenti
tal-Persunal, taħt diversi aspetti.
L-allowance Lussemburgiża, li tingħata biss abbażi tar-residenza fit-territorju Lussemburgiż u li mhijiex marbuta ma’ relazzjoni
ta’ impjieg, hija intiża li, permezz ta’ miżuri xierqa, wieħed jaffronta diżabbiltà li l-liġi tiddefinixxi bi preċiżjoni.
Din tingħata lil persuni li diversi funzjonijiet fiżiċi jew mentali tagħhom huma, minkejja trattament, taħriġ jew edukazzjoni
mill-ġdid xierqa, u minkejja l-użu ta’ apparat adegwat, imnaqqsa b’tali mod li l-persuna in kwistjoni ma tistax tgħix mingħajr
l-assistenza jew il-kuri ta’ terza persuna. Fil-fatt, b’mod evidenti, din l-allowance għandha tgħin sabiex jintlaħqu l-ispejjeż
li huma meħtieġa minħabba l-użu tas-servizzi, għall-inqas għal żmien parzjali, ta’ terza persuna, ħaġa li ma tistax issir
permezz tal-parti ta’ l-allowance tar-Regolamenti tal-Persunal li tikkorrispondi għall-irduppjar tagħha u li minnha jista’
jiġi assorbit l-ammont, b’mod partikolari, minn spejjeż bħal dawk tal-kura, ta’ l-edukazzjoni mill-ġdid, ta’ apparat, ta’
edukazzjoni speċjalizzata jew ta’ bidliet fil-post ta’ għejxien.
Minn dan jirriżulta li l-parti ta’ l-allowance tat-tfal dipendenti mogħtija skond l-Artikolu 67(3) tar-Regolamenti tal-Persunal
u l-allowance tal-Lussemburgu m’għandhom la l-istess suġġett u lanqas l-istess għan, u b’hekk, mhumiex ta’ l-istess natura
skond l-Artikolu 67(2) tar-Regolamenti tal-Persunal.